Diari Oficial de la Generalitat Valenciana


Sumari del DOGV 9921, del 23-08-2024 (2024/8348)

RESOLUCIÓ de 24 de juliol de 2024, de la Direcció General d’Energia i Mines, per la qual s’atorga a Destream 2017, SL, autorització administrativa prèvia, autorització administrativa de construcció i aprovació del pla de desmantellament i restauració de l’entorn per a la central fotovoltaica PSF Almizra, situada al Camp de Mirra, de potència instal·lada 26,73 MW, inclosa la infraestructura d’evacuació d’ús exclusiu, constituïda per un centre de seccionament i una línia d’evacuació de 30 kV fins a la SET Benejama Generación 220/30 kV. Expedient ATALFE/2020/140.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9921

Data del DOGV
:   23-08-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/8348

CVE
:   JBSF-F-4911-8720

Data del document
:   24-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

ANTECEDENTS

SOL·LICITUD

DESTREAM 2017, SL, va presentar instància davant del registre telemàtic de la Generalitat Valenciana en data 10/12/2020, amb núm. de registre GVRTE/2020/1918070, en la qual sol·licita autorització d’implantació en sòl no urbanitzable, autorització administrativa prèvia, autorització administrativa de construcció, aprovació del pla de desmantellament i restauració del terreny i l’entorn afectat relatius i declaració d’utilitat pública, en concret, d’una central de producció d’energia elèctrica de tecnologia fotovoltaica denominada “PSF ALMIZRA”, de potència nominal 26,7 MWn i potència dels mòduls fotovoltaics de 32 MWp, que s’ha de situar en el terme municipal del Camp de Mirra (Alacant), inclosa la infraestructura d’evacuació d’ús exclusiu constituïda per dos línies subterrànies de 20 kV i un centre de seccionament.

En data 24/01/2023, es rep escrit de desistiment per part del promotor, en què sol·licita que s’admeta el desistiment de la mercantil DESTREAM 2017, SL, a la tramitació del projecte PSF ALMIZRA (ATALFE/2020/140) en el seu servici, atés que este està sent objecte de tramitació per part del Ministeri per a la Transició Ecològica i Demogràfica.

En data 11/05/2023, es rep escrit de continuació de la tramitació per part del promotor, al·legant que “segons ens ha comunicat REE, la unificació dels permisos d’accés i connexió (inicialment autoritzada per la mateixa REE) finalment no serà viable, segons la nova interpretació d’REE després de les consultes pertinents a organismes competents en la matèria, per la qual cosa tots dos promotors tenen la voluntat de continuar amb la tramitació autonòmica d’estos.”

Posteriorment, mitjançant instància de data 07/06/2023 desistix de la seua sol·licitud de declaració d’utilitat pública, en concret, de la instal·lació.

D’acord amb les característiques i la ubicació de la instal·lació sol·licitada, estarà sotmesa al procediment integrat d’autorització de centrals fotovoltaiques que s’hagen d’ubicar sobre sòl no urbanitzable que establix el Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent (d’ara en avant, Decret llei 14/2020). Per a tramitar-la, s’incoa, per part del Servici Territorial d’Indústria, Energia i Mines d’Alacant (d’ara en avant, STIEMA), l’expedient ATALFE/2020/140.

Amb data 20/05/2021, en vista de la documentació presentada, s’acorda l’admissió a tràmit pel servici territorial esmentat de la sol·licitud d’autorització per a la instal·lació de producció d’energia elèctrica de 26.700 kW de potència instal·lada, segons definició vigent en eixe moment, promoguda per DESTREAM 2017, SL, que s’ha de situar al Camp de Mirra, província d’Alacant, únicament als efectes del que s’estipula en l’article 1.1 del Reial decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

Consta en l’expedient la justificació de l’ingrés de la taxa administrativa corresponent.

INFORMACIÓ PÚBLICA

La sol·licitud d’autorització administrativa de la instal·lació, juntament amb la documentació presentada, han sigut objecte d’informació pública durant el termini de trenta (30) dies, als efectes previstos en l’article 23 del Decret llei 14/2020, la Llei 24/2013, de 26 de desembre, del sector elèctric, en l’article 36 de la Llei 21/2013, de 9 de desembre, d’avaluació ambiental, així com en els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental, en els mitjans següents:

• el Diari Oficial de la Generalitat Valenciana de data 13 de juliol de 2023,

• el Butlletí Oficial de la Província d’Alacant de data 28 de juny de 2023.

L’STIEMA, en virtut de l’article 23 del Decret llei 14/2020, va remetre a l’Ajuntament del Camp de Mirra, a l’Ajuntament de Biar, a l’Ajuntament de Banyeres de Mariola i a l’Ajuntament de Beneixama, per a la seua exposició en el tauler d’anuncis, per igual període de temps, la sol·licitud d’autorització, requerint que li remeteren diligències acreditatives de l’exposició una vegada finalitzat el termini corresponent, les quals consten en l’expedient. L’anunci ha sigut publicat en el tauló de la seu electrònica de l’Ajuntament del Camp de Mirra, des del 10 de juliol fins al 9 d’agost de 2023, en el tauló de la seu electrònica de l’Ajuntament de Banyeres de Mariola, des del 6 de juliol fins al 6 d’agost de 2023, en el tauló de la seu electrònica de l’Ajuntament de Biar, des del 31 d’agost fins al 18 d’octubre de 2023, i en el tauló de la seu electrònica de l’Ajuntament de Beneixama, des del 30 de juny fins a l’11 d’agost de 2023.

Així mateix, la documentació es posa a la disposició del públic en general en la seu electrònica de la Generalitat, en el lloc web

[https://cindi.gva.es/va/web/energia/informacion-publica](https://cindi.gva.es/va/web/energia/informacion-publica ) (en valencià) i

[https://cindi.gva.es/es/web/energia/informacion-publica](https://cindi.gva.es/es/web/energia/informacion-publica ) (en castellà).

La documentació aportada, que es va sotmetre a informació pública, és la següent:

• Projecte per a autorització administrativa de construcció planta fotovoltaica Almizra 30 MW.

• Projecte per a autorització administrativa de construcció de la línia subterrània 30 kV de la planta fotovoltaica Almizra.

• Plec de prevenció de riscos forestals.

• Separates del projecte.

• Estudi d’integració paisatgística.

• Estudi d’impacte ambiental.

• Memòria del compliment dels criteris que establix el DL 14/2020.

• Pla de desmantellament de la instal·lació i de restauració del terreny i l’entorn afectat, que inclou la memòria i el pressupost degudament justificat.

• Documentació per a l’ocupació de vies pecuàries.

AL·LEGACIONS

D’acord amb la documentació que hi ha en l’expedient, durant el tràmit d’informació pública s’han presentat al·legacions en data 9 d’agost de 2023.

Estes al·legacions s’han contestat per escrit i s’han notificat als al·legants, de conformitat amb l’article 83 de la Llei 39/2015, d’1 d’octubre, del procediment administratiu comú de les administracions públiques, siguen o no interessats en el procediment.

CONDICIONATS D’AFECTATS

Segons el procediment establit reglamentàriament, a fi que en el termini de trenta (30) dies presentaren la conformitat o l’oposició a l’autorització sol·licitada i emeteren, si és procedent, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d’interés general amb béns o drets a càrrec seu que puguen ser afectats per esta; es van rebre els informes següents, amb el resultat que, en síntesi, es detalla:

1. Direcció General de Medi Natural i d’Avaluació Ambiental:

El 24/07/2023 emet un informe favorable per a la instal·lació “PSF ALMIZRA”, sempre que es complisquen les recomanacions, els condicionants i les mesures correctores següents:

• No es permetrà en la fase de construcció de la instal·lació fotovoltaica la destrucció o eliminació de les infraestructures de bancals i ribassos existents per considerar-se de vital importància per a evitar la pèrdua de sòl per erosió.

• Es limitaran els moviments de terres per a reduir el risc d’erosió i l’alteració del medi físic. Tal com s’indica en la documentació aportada, les estructures fotovoltaiques aniran clavades directament en el terreny, sense fonamentació, la qual cosa es considera adequat.

• Durant la fase d’explotació, poden aparéixer signes de compactació del sòl (redolaments, absència de vegetació, etc.), per la qual cosa es farà un seguiment anual de l’efectivitat de les mesures de protecció del sòl adoptades quan finalitze la fase de construcció, per mitjà de testimonis semisoterrats (erosió laminar real). Com que la zona de la planta fotovoltaica es caracteritza per una erosió potencial moderada/alta, es farà una identificació de superfícies en què realment l’erosió supera 10 t/ha any. Es vigilarà l’aparició d’excavacions en el peu dels mòduls i de sequiols, o barrancs. I, quan siga el cas, es farà un seguiment complementari després d’episodis de pluges intenses (> 50 mm/dia).

• Cal tindre en consideració, a més, els efectes de l’escolament de les plaques sobre el sòl, produït tant per la pluja com per la neteja, que podria provocar l’aparició de rases d’erosió davall de la línia d’estes. Seria convenient fer una canalització que arreplegue estes aigües i les deposite d’una manera més dispersa, o les acumule o redirigisca per a utilitzar-les després.

• A més, es recomana sembrar gramínies i lleguminoses en tota la superfície de la planta solar, ja que són capaces de minimitzar l’efecte de l’escolament. La sembra permet accelerar el procés d’implantació vegetal i albergar poblacions faunístiques de micromamífers, artròpodes, xicotets carnívors i algunes aus que nien a terra, a més de micromamífers i lagomorfs que atrauen rapaces diürnes i nocturnes, a més d’evitar problemes erosius. No obstant això, en els primers estadis d’implantació d’esta cobertura vegetal, i davant de la possibilitat que es produïsquen episodis de pluges fortes, s’instal·larà una capa d’encoixinat amb restes de vegetació o palla, de manera que es dissipe l’energia cinètica de les gotes de pluja i s’evite l’erosió per esguitada i l’erosió laminar.

• S’ha de mantindre una capa de cultiu herbaci en totes les instal·lacions que afavorisca el manteniment de l’estructura edàfica i, a més, la presència d’insectes pol·linitzadors, la qual cosa es pot combinar amb l’apicultura o l’agrovoltaica. Per a mantindre o limitar el creixement de vegetació en la planta solar, no es podran utilitzar herbicides, i és recomanable la ramaderia extensiva o el desbrossament selectiu mecanitzat d’esta.

• El tancat de la instal·lació haurà de recular-se, en cas necessari, per a no ocupar terreny forestal ni la forest d’utilitat pública AL116 Faldes de Sant Bartomeu, evitant-ne així l’afecció.

• El traçat de la línia d’evacuació subterrània haurà de cenyir-se a l’amplària dels camins existents, per a evitar la seua afecció a terreny forestal.

• No s’haurà d’ocupar el terreny forestal ni la forest d’utilitat pública limítrofs a la instal·lació fotovoltaica, planta i línia d’evacuació, per a cap tasca d’apilament de materials, treballs d’execució, tasques de manteniment o treballs de desmantellament de la planta.

• Per localitzar-se la instal·lació i la seua línia d’evacuació a menys de 100 m de terreny forestal, s’haurà d’aplicar el que es disposa en el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, especialment el que es referix a la secció 2a del capítol III i a l’annex IX del plec general de normes de seguretat en prevenció d’incendis forestals que s’han d’observar en l’execució d’obres, treballs i aprofitaments forestals, que es realitzen en terreny forestal o en els seus voltants.

• A causa de l’afecció en la fragmentació del territori que suposarà la superfície ocupada per la planta solar, s’hauran de disposar els panells solars a manera d’illes de superfície no superior a 10 ha, i es disposaran corredors de vegetació entre les illes, de manera que permeten crear un espai en mosaic que afavorisca la circulació de la fauna i el manteniment d’un ecosistema naturalitzat. Estos corredors de vegetació seran d’una amplària mínima de 6 metres.

• Quant a l’avifauna, l’afecció més greu es deu a la pèrdua de superfície d’hàbitat d’alimentació i nidificació, així com de l’àrea d’espai vital en el cas dels rapinyaires. Es considera necessari, per a poder reparar les pèrdues en la qualitat de l’hàbitat de les espècies, mantindre els cultius que foren existents en totes les zones de les parcel·les cadastrals que no s’utilitzen per a la disposició dels panells solars, a més d’adquirir o arrendar parcel·les de cultiu, amb la intenció de mantindre cultius tradicionals que permeten el desenrotllament d’un ecosistema que aporte hàbitat a les espècies afectades. Esta esmena d’afeccions es realitzarà en una proporció d’almenys el 25 % de la superfície afectada i es mantindran durant tot el període de temps que dure l’explotació de la instal·lació.

• Quant a la instal·lació de caixes nius per a quiròpters i aus proposades, que seran distribuïdes per la superfície del projecte i per a les quals no s’indica la seua ubicació, s’haurà de tindre en compte el manteniment i neteja anual previ a l’època de nidificació.

• Es proposa la instal·lació de 8 talaies per a atraure la presència de rapinyaires, distribuïdes per la superfície de la planta solar.

• Es considera adequada la mesura de creació de dos tolls d’aigua per a fomentar la població de l’ofegabous, a més de respectar els cursos d’aigua i embassaments naturals.

• El pla de vigilància ambiental haurà d’incloure el seguiment d’aus i quiròpters que s’indica en el document ambiental, i s’enviarà anualment al Servici de Vida Silvestre d’esta subdirecció general els resultats d’estos. Estos estudis permetran avaluar i adaptar les mesures correctives plantejades, i comprovar si són eficaces o cal modificar la ubicació o altres característiques.

• En el procés de desmantellament de la planta solar i la seua infraestructura d’evacuació es recalca que no haurà de quedar cap element artificial en l’enclavament i que s’haurà de restaurar el sòl afectat de tal manera que se’n garantisquen els usos posteriors. Per a poder complir este objectiu, no es considera oportú retirar terra fèrtil, perquè destruiria l’estructura edàfica i reduiria les capacitats de recuperació del sòl, a més d’invertir la seua funció com a embornal de carboni.

• Durant el procés de desmantellament de la planta s’han de fer els treballs de restauració vegetal de la superfície afectada, sense oblidar la recuperació de la capacitat d’infiltració dels terrenys afectats per les compactacions del sòl (rases de conduccions, fonamentacions, etc.).

• El tancat perimetral previst per a la instal·lació s’haurà d’ajustar al que disposa el Decret 178/2005, de 18 de novembre, del Consell de la Generalitat, pel qual s’establixen les condicions dels tancats en el medi natural i dels tancaments cinegètics.

• A més, per a evitar la col·lisió d’aus contra el tancat de la planta solar, s’han de col·locar plaques metàl·liques o d’un material plàstic fabricat amb poliestiré o similar, de color blanc i acabat mat de 20 × 20 cm (o 25 × 25 cm), que s’han de situar en els espais entre suports. Es col·locarà almenys una placa per obertura seguint l’esquema de col·locació següent.

• Estes plaques s’han de revisar periòdicament i cal reposar les que es puguen haver després per a evitar la pèrdua d’eficàcia de la mesura anticol·lisió.

• Com que la instal·lació es troba en una àrea prioritària inclosa en l’annex I de la Resolució de 6 de juliol de 2021, hauran de complir amb les prescripcions tècniques i mesures de prevenció descrites en l’article 6 i 7 del Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió.

El promotor es mostra conforme amb l’informe en data 17/08/2023.

2. Ajuntament del Camp de Mirra

En data 6/7/2023 emet informe en què reproduïx l’informe del tècnic municipal, que indica:

“Per a deixar constància i als efectes oportuns, en virtut de l’article 24.1 del Decret llei 14/2020, de 7 d’agost, la instal·lació de la planta solar “PSF BIAR” es considera com a FAVORABLE, exercint-se d’acord amb la normativa en vigor, excepte dret de propietat i sense perjuí a tercers.”

El promotor es mostra conforme amb l’informe en data 15/09/2023.

3. Enagas Transport, SAU

Després de l’aportació pel promotor de la documentació aclaridora sol·licitada, el 30/04/2024 emet informe en què dona la conformitat a la instal·lació, sempre que es complisca que, amb caràcter previ a la fase de construcció es tramite l’expedient administratiu d’autorització i marcat de condicionants generals i particulars davant de la Subdelegació del Govern d’Alacant.

El promotor es mostra conforme en data 13/05/2024.

4. Red Eléctrica de España, SAU, REE

Remitent informe de data 20/07/2023, en el qual manifesta que no presenta oposició a la central fotovoltaica, per no haver-hi afeccions a instal·lacions de la seua propietat. Quant a la línia subterrània a 30 kV indica que, a causa de la proximitat de la canalització al suport 1 de la línia a 220 kV D/C Benejama – El Petrel 1 / Benejama – Noveda i al suport 88 de la línia a 220 kV D/C Benejama-Jijona 1 i 2, serà necessari que els treballs en l’entorn siguen supervisats per personal d’REE amb la finalitat d’evitar que es produïsquen afeccions al sistema de connexió a terra dels suports. Igualment indica una sèrie de recomanacions i recordatoris.

El promotor, en data 17/08/2023, es mostra conforme amb este informe i indica que es posarà en contacte amb REE abans del començament dels treballs.

5. Confederació Hidrogràfica del Xúquer, OA.

Mitjançant informe de data 15 de gener de 2024, respecte al domini públic hidràulic conclou que, d’acord amb la documentació presentada, el recinte de la planta fotovoltaica no suposa l’ocupació de zona de policia del riu Vinalopó. La línia d’evacuació subterrània creua el riu Vinalopó, el barranc del Cabeço i la rambla de Salse, per la qual cosa prèviament a l’execució haurà de sol·licitar-se autorització a este organisme. Recorda també una sèrie d’obligacions pel que fa a aigües pluvials i residuals.

Quant a la viabilitat de l’activitat indica que la instal·lació no presenta cap risc d’inundació i a més es troba fora de zona de policia de llit públic, per la qual cosa no és competent per a pronunciar-se sobre la viabilitat de l’activitat.

El promotor mostra la conformitat en data 16/02/2024.

6. Direcció General d’Infraestructures i Projectes Urbans

Després de l’aportació pel promotor de la documentació aclaridora sol·licitada, remet informe de data 27/12/2023, en què conclou:

“Per tot el que s’ha exposat anteriorment, el Servici de Planificació emet informe FAVORABLE sobre la sol·licitud d’informe del Decret llei 14/2020, de PFV ALMIZRA, CONDICIONAT al fet que les arquetes de la línia d’evacuació de l’energia generada per la PSF ALMIZRA se situen fora de la zona de protecció de la carretera CV-81.

Els projectes constructius en les zones de domini públic i de protecció de la carretera CV-81 i de la VV-Xixarra, així com l’execució de les obres, hauran de ser autoritzats pel Servici Territorial d’Obres Públiques d’Alacant.”

El promotor es mostra conforme en data 9/7/2024.

7. Direcció General de Cultura i Patrimoni

El 25/07/2023 emet un informe en el qual es pronuncia de manera favorable, als efectes patrimonials previstos en l’art. 11 de la Llei 4/1998, d’11 de juny, del patrimoni cultural valencià, al projecte de la planta solar fotovoltaica Almizra 30 MWp i infraestructures d’evacuació, en el terme municipal del Camp de Mirra. Informa que a escala patrimonial no hi ha cap afecció sobre cap element arquitectònic amb la consideració de bé d’interés cultural o bé de rellevància local, sempre que es complisquen les mesures correctores següents:

• Seguiment arqueològic dels moviments de terra en el moment de l’execució de les obres.

• Establiment d’un perímetre de protecció i senyalització per mitjà d’abalisat mentres duren els treballs de construcció del projecte.

• Qualsevol troballa d’interés rellevant que es realitze durant l’execució del projecte, haurà de ser comunicada a la Conselleria d’Educació, Cultura i Esport, o als ajuntaments implicats.

El promotor es mostra conforme en data 29/08/2023.

8. Agència Estatal de Seguretat Aèria

Consta un informe d’esta, de data 22/06/2023, en què comunica que només és competent en matèria d’autorització d’obstacles, en l’àmbit de les servituds aeronàutiques i no té competència per a pronunciar-se respecte a les autoritzacions que puga emetre esta administració.

El promotor es mostra conforme en data 20 de juliol de 2023, indicant que el projecte no se situa en els voltants de les servituds aeronàutiques civils a Espanya del mapa informatiu que delimiten les zones en què es requerix acord previ favorable d’AESA, per tant, no es necessita sol·licitar l’autorització en matèria de servituds.

L’Ajuntament de Beneixama, l’Ajuntament de Biar, l’Ajuntament de Banyeres de Mariola i i-DE Redes Eléctricas Inteligentes, SAU, no han contestat les sol·licituds efectuades, per la qual cosa, transcorregut el termini concedit, s’entén que no hi ha cap objecció a les autoritzacions.

AVALUACIÓ AMBIENTAL

Consta l’informe d’impacte ambiental del projecte de “PSF ALMIZRA”, en el terme municipal del Camp de Mirra (Alacant), mitjançant resolució de data 04/06/2024, de la Direcció General de Qualitat i Educació Ambiental (exp. 085/2024/AIA). Els condicionants que arreplega esta, d’acord amb la legislació d’avaluació ambiental, s’incorporen en el punt PRIMER, relatiu a l’autorització administrativa prèvia, de la part dispositiva d’esta resolució.

ASPECTES URBANÍSTICS, TERRITORIALS I PAISATGÍSTICS

Consta un informe de compatibilitat urbanística municipal favorable relatiu a la compatibilitat del projecte amb el planejament i les ordenances municipals, emés el 12/06/2023 per l’Ajuntament del Camp de Mirra, en virtut de l’article 22 de la Llei 6/2014, de 25 de juliol, de la Generalitat, de prevenció, qualitat i control ambiental d’activitats a la Comunitat Valenciana, quant a les parcel·les en què se situaran els grups generadors d’energia elèctrica.

Consten en l’expedient informes favorables del Servici d’Infraestructura Verda i Paisatge i del Servici de Gestió Territorial, de dates 20/05/2024 i 28/07/2023, respectivament. Els condicionants arreplegats en estos s’indiquen en el punt PRIMER de la part dispositiva d’esta resolució.

ADAPTACIÓ ALS CONDICIONANTS I A L’AVALUACIÓ AMBIENTAL

A causa dels condicionants indicats pels diferents organismes, així com per l’informe d’impacte ambiental emés, es presenten els següents projectes refosos, en els quals segons manifesta s’han inclòs tots els condicionants derivats del conjunt d’informes rebuts:

• “Projecte refós de la planta fotovoltaica Almizra 30 MW” (juliol 2024 - V05 amb declaració responsable del projectista)”

• “Projecte Refós per a autorització administrativa de construcció de la línia subterrània 30 kV de la planta fotovoltaica Almizra” (juny 2024 - V04 amb visat del col·legi oficial d’enginyers industrials de Burgos i Palència BUS2300230)

EVACUACIÓ I CONNEXIÓ A LA XARXA

La central fotovoltaica disposa dins del tancat d’un centre de seccionament que, mitjançant una línia d’evacuació de 30 kV, es connectarà amb la SET Benejama de generació 220/30 kV. Des d’esta partirà una línia elèctrica de 220 kV fins a la subestació Benejama 220 kV d’REE, la qual es preveu ampliar mitjançant una nova posició d’eixida de línia.

La infraestructura d’evacuació compartida, constituïda per l’SET Benejama Generación i la línia elèctrica en 220 kV, disposa d’autorització administrativa prèvia, per la Resolució de 19/10/2022, de la Direcció General de Política Energètica i Mines, per la qual s’atorga a Renovables Rotonda, SL, l’autorització administrativa prèvia per a la planta solar “FV Benejama-Rotonda I” de potència instal·lada 56,947 MW, línies subterrànies a 30 kV, subestació elèctrica Benejama Colectora 30/220 kV, línia aèria a 220 kV “LAAT SET Benejama Colectora - SET Benejama Generación”, subestació elèctrica Benejama Generación 30/220 kV, i línia aèria a 220 kV “LAAT SET Benejama Generación - SET Benejama Generación 220 kV REE”, a Villena, el Camp de Mirra, Cañada i Beneixama (Alacant), i Caudete (Albacete).

Consta en l’expedient l’acord de data 23/10/2020 entre ELEANOR INVESTMENT, SL, agent promotor de la central fotovoltaica “PSF BIAR”, DESTREAM 2017, SL, agent promotor de la central fotovoltaica “PSF ALMIZRA”, RENOVABLES ROTONDA, SL, agent promotor de la central fotovoltaica “FV BENEJAMA ROTONDA”, ENERGÍA RADIACIÓN, SLU, agent promotor de la central fotovoltaica “ISF BENEJAMA 1”, EDP RENOVABLES ESPAÑA, SLU, agent promotor de la central fotovoltaica “PLANTA FOTOVOLTAICA LA OLIVA”, LIPE SOLAR, SL, agent promotor de la central fotovoltaica “LA ENCINA I”, MONOCEROS SOLAR, SL, agent promotor de la central fotovoltaica “LA ENCINA II”, RENOVALIA DOS AGUAS, SLU, agent promotor de la central fotovoltaica “BENEJAMA 1”, RENOVALIA ONIL, SLU, agent promotor de la central fotovoltaica “BENEJAMA 3”, RENOVALIA TIRIG, SLU, agent promotor de la central fotovoltaica “BENEJAMA 4” i DESARROLLO PROYECTO FOTOVOLTAICO XV, SL, agent promotor de la central fotovoltaica “PS VINALOPÓ” per a compartir les infraestructures d’evacuació fins a la SET subestació Benejama 220 kV, propietat d’REE en el terme municipal de Beneixama. Consta l’escriptura de constitució de la societat Promotores Benejama Generación, SL.

Consta la garantia econòmica per a la tramitació de la sol·licitud d’accés a la xarxa de transport, depositada en data 15/10/2019 davant de l’Agència Tributària Valenciana amb número de garantia 947360L2983, per a una instal·lació de producció denominada “PSF ALMIZRA” de tecnologia fotovoltaica que s’ha de situar en el terme municipal del Camp de Mirra i de 50 MWp instal·lats, per import de 2.000.000 € (dos milions d’euros) corresponents a una quantia equivalent a 40 €/kW instal·lats, en virtut de l’article 59 bis del Reial decret 1955/2000, d’1 de desembre. Per part d’esta direcció general va ser comunicada a l’operador del sistema, en data 30/10/2019, la presentació adequada de la garantia esmentada per part del promotor.

El promotor disposa de permís d’accés vigent, atorgat per l’empresa transportista segons comunicació de referència DDS.DAR.19\_6466 de 15/11/2019. Així mateix, disposa de permís de connexió segons comunicació DDS.DAR.20\_2955 de data 23/07/2020, relatiu a la sol·licitud de la instal·lació “FV ALMIZRA”, amb una capacitat d’accés concedida de 26,7 MW en la subestació Benejama 220 kV.

A la vista del contingut i els pronunciaments d’estos permisos, s’ha de considerar que les instal·lacions no generaran incidències negatives en el sistema.

Com que la potència instal·lada és superior a la capacitat d’accés atorgada (26,7 MW), segons s’indica en la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, la instal·lació haurà de disposar d’un sistema de control, coordinat per a tots els mòduls de generació que la integren, que impedisca que la potència activa que esta puga injectar a la xarxa supere esta capacitat d’accés.

ACREDITACIONS PRÈVIES A LA RESOLUCIÓ

L’agent promotor acredita els aspectes següents, d’acord amb el que establix l’article 30.1 del Decret llei 14/2020, de manera prèvia a la resolució del procediment:

• Disposar dels terrenys a on s’implantarà la instal·lació.

• Disposar dels permisos d’accés i connexió vigents per a la instal·lació indicats anteriorment.

El promotor presenta la documentació per a acreditar la capacitat legal, tècnica i econòmica per a dur a terme el projecte.

Consta l’informe establit en l’article 30.2 del Decret llei 14/2020, de l’Ajuntament del Camp de Mirra, de data 6 de juliol de 2023, en què valora favorablement el projecte.

En l’expedient consta una proposta de resolució del Servici Territorial d’Indústria, Energia i Mines d’Alacant, l’òrgan encarregat de la instrucció de l’expedient, així com una proposta definitiva conjunta del Servici d’Energies Renovables, Eficiència Energètica i Instal·lacions Radioactives, i de la Subdirecció General d’Energia i Mines, que l’ha elevada a este centre directiu.

FONAMENTS DE DRET

COMPETÈNCIA AUTONÒMICA I ÒRGAN D’ESTA QUE HA DE RESOLDRE LA SOL·LICITUD

La instrucció i la resolució d’este procediment administratiu corresponen a la Generalitat Valenciana, ja que la instal·lació elèctrica objecte d’este es troba íntegrament en el territori de la Comunitat Valenciana i no s’enquadra en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

D’acord amb el que disposa l’article 4.1.a i el punt 2 de la disposició addicional primera del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb el Decret 226/2023, de 19 de desembre del 2023, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, desplegat en l’Orde 3/2024, de 16 d’abril, de la conselleria esmentada, correspon a esta direcció general la resolució del present procediment.

SOBRE LA NECESSITAT D’AUTORITZACIONS ADMINISTRATIVES DEL SECTOR ELÈCTRIC

D’acord amb l’article 53.1 de la Llei 24/2013, de 26 de desembre, del sector elèctric, i l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix una autorització administrativa prèvia i una autorització administrativa de construcció.

SOBRE LA NECESSITAT DE PRONUNCIAMENT D’AVALUACIÓ D’IMPACTE AMBIENTAL

De conformitat amb l’article 7 de la Llei 21/2013, de 9 de desembre, d’avaluació ambiental, i la Llei 2/1989, de 3 de març, de la Generalitat Valenciana, d’impacte ambiental, la instal·lació objecte del present procediment constituïx un projecte sotmés a avaluació d’impacte ambiental simplificada.

SOBRE LA NECESSITAT D’INFORMES FAVORABLES EN MATÈRIA D’ORDENACIÓ TERRITORIAL, PAISATGE I URBANISME

Segons el que s’indica en l’article 25 del Decret llei 14/2020, l’informe en matèria d’ordenació del territori i paisatge tindrà caràcter vinculant, en els aspectes enumerats en l’article 25.1, i haurà de ser favorable a l’efecte de poder atorgar les autoritzacions la concessió de les quals correspon a la conselleria competent en matèria d’energia. En cas que l’informe en matèria d’ordenació del territori i paisatge siga desfavorable, es resoldrà la finalització i l’arxiu del procediment, sense més tràmit.

L’annex III del Decret llei 14/2020 establix que, entre la documentació que s’ha d’acompanyar amb la sol·licitud de les autoritzacions administratives prèvia i de construcció, s’haurà d’aportar un informe-certificat urbanístic emés per l’ajuntament referit a la compatibilitat urbanística del projecte, de cada un dels municipis afectats, o que justifique la seua sol·licitud quan este no s’haja emés, i aportar, en este cas, una declaració responsable de la persona promotora de la situació urbanística dels terrenys.

D’acord amb la disposició transitòria quarta del Decret llei 14/2020 (instal·lacions d’energies renovables que es troben en tramitació), no serà necessari reiterar la petició d’informes ja emesos, o tràmits ja realitzats segons el procediment regulat per la normativa anterior, inclosa la resta dels aspectes inclosos en l’informe en matèria d’ordenació del territori i paisatge de l’article 25.1. Igualment, no serà necessària l’emissió d’un nou certificat de compatibilitat urbanística en els procediments en tramitació en els quals ja s’haja emés este certificat amb caràcter favorable, de conformitat amb la regulació anterior. En este supòsit, tampoc serà exigible l’informe no vinculant sobre valoració favorable o desfavorable que realitza l’ajuntament, i que està regulat en l’article 19.1. En cap cas s’exigirà la tramitació d’una declaració d’interés comunitari per a la instal·lació de qualsevol projecte en tramitació a l’entrada en vigor d’este decret llei.

D’acord amb la redacció vigent de l’article 30, no és procedent atorgar autorització d’implantació en sòl no urbanitzable de la instal·lació.

PROCEDIMENT ESPECÍFIC APLICABLE A ESTA SOL·LICITUD

Com que es tracta d’una central fotovoltaica que s’implantarà en sòl no urbanitzable i tenint en compte el que establix l’article 7.3 del Decret 88/2005, de 29 d’abril, és aplicable el procediment que establix el capítol II del títol II del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent.

SOBRE L’ABAST MATERIAL, EL CONTINGUT I ELS REQUISITS SECTORIALS DE LES AUTORITZACIONS SUBSTANTIVES ELÈCTRIQUES

A més, d’acord amb l’article 21.5 de la Llei 24/2013, de 26 de desembre, formaran part de la instal·lació de producció les seues infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

D’acord amb l’article 123.2 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, en el cas de línies que complisquen funcions d’evacuació d’instal·lacions de producció d’energia elèctrica, en cap cas podrà atorgar-se l’autorització administrativa prèvia de les infraestructures d’evacuació d’una instal·lació de generació sense l’aportació prèvia d’un document, subscrit per tots els titulars d’instal·lacions amb permisos d’accés i de connexió atorgats en la posició de línia d’arribada a la subestació de la xarxa de transport o distribució, segons siga procedent en cada cas, que acredite l’existència d’un acord vinculant per a les parts en relació amb l’ús compartit de les infraestructures d’evacuació. A este efecte, el document esmentat es podrà aportar en el moment de realitzar la sol·licitud a la qual es referix l’apartat anterior o en qualsevol moment del procediment d’obtenció de l’autorització administrativa prèvia.

D’acord amb l’article 53.1.a de la Llei 24/2013, de 26 de desembre, del sector elèctric, l’autorització administrativa d’instal·lacions de generació no es pot atorgar si el titular no ha obtingut prèviament els permisos d’accés i de connexió a les xarxes de transport o distribució corresponents.

A més, este article disposa que les autoritzacions administratives d’instal·lacions de generació es podran atorgar per una potència instal·lada superior a la capacitat d’accés que figure en el permís d’accés. En este sentit, la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, establix que les instal·lacions de generació d’electricitat amb una potència total instal·lada que supere la capacitat d’accés atorgada en el permís d’accés d’estes hauran de disposar d’un sistema de control coordinat per a tots els mòduls de generació i instal·lacions d’emmagatzematge que les integren, que impedisca que la potència activa que puga injectar a la xarxa supere esta capacitat d’accés.

D’acord amb la redacció vigent de l’article 3 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, en el cas d’instal·lacions fotovoltaiques la potència instal·lada serà la menor d’entre les dos següents:

1. La suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.

2. La potència màxima de l’inversor o, si és el cas, la suma de les potències dels inversors que configuren esta instal·lació.

Esta definició de potència instal·lada tindrà efectes per a les instal·lacions que, una vegada comencen a tramitar-se, encara no hagen obtingut l’autorització d’explotació definitiva, segons la disposició transitòria quinta del Reial decret 1183/2020, de 29 de desembre.

D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia s’ha de justificar la necessitat de la instal·lació i que esta no genera incidències negatives en el sistema.

SOBRE LA REGULACIÓ APLICABLE EN MATÈRIA DE SEGURETAT I QUALITAT INDUSTRIALS

D’acord amb l’article 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica hauran d’ajustar-se a les corresponents normes tècniques de seguretat i qualitat industrials, de conformitat amb el que preveu la Llei 21/1992, de 16 de juliol, d’indústria, i la resta de normativa que resulte aplicable.

Com que esta sol·licitud es referix a una instal·lació elèctrica fotovoltaica que genera en baixa tensió i injecta, a la xarxa elèctrica, en alta tensió, són aplicables els reglaments de seguretat industrial següents:

• El Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

• El Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues ITC-RAT 01 a 23.

• El Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09.

• La resta de disposicions tècniques aplicables.

SOBRE ELS REQUISITS SUBJECTIUS QUE HA D’ACREDITAR LA PERSONA SOL·LICITANT

D’acord amb el que disposen l’article 53.4 de la Llei 24/2013, de 26 de desembre, del sector elèctric; l’article 131 del Reial decret 1955/2000, d’1 de desembre, i l’article 8 del Decret 88/2005, de 29 d’abril, les persones sol·licitants d’autoritzacions d’instal·lacions de producció d’energia elèctrica han d’acreditar la capacitat legal, tècnica i economicofinancera exigible per a dur a terme cada un dels projectes que presenten, tot això sense perjuí del que preveu este últim en relació amb l’exempció d’acreditació d’estes capacitats que potestativament puga atorgar l’Administració per als qui estiguen exercint l’activitat.

SOBRE L’OBLIGACIÓ I LES GARANTIES DE DESMANTELLAMENT I RESTAURACIÓ DE LA CENTRAL EN FINALITZAR L’ACTIVITAT

Segons el que s’establix en el capítol III del títol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i el seu entorn quan finalitze l’activitat, i ha de constituir una garantia econòmica a favor de l’òrgan competent en matèria d’energia per a autoritzar la instal·lació, l’import de la qual per al cas de centrals fotovoltaiques serà del 3 % del pressupost d’execució material, sempre que esta quantitat no siga inferior a 20.000€/MWp. Si la quantia resultant és inferior a eixa xifra, l’import de la garantia serà de 20.000 €/MWp.

La duració mínima d’esta garantia econòmica ha de ser de cinc anys i s’ha de renovar durant tota la vida útil de la central fotovoltaica almenys dos mesos abans de la seua expiració. La quantia de la garantia s’actualitzarà cada 5 anys amb base en el càlcul de variacions de l’índex general nacional de l’índex de preus de consum. Les variacions negatives no modificaran la quantia de la garantia. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

Tenint en compte tot això, i complits els requisits i els procediments legals i reglamentaris establits en la legislació vigent aplicable, i en concret d’acord amb la Llei 24/2013, de 26 de desembre, del sector elèctric, el Reial decret 1955/2000, d’1 de desembre, el Decret llei 14/2020, de 7 d’agost, del Consell, en la redacció vigent en el moment de la sol·licitud, i altres disposicions d’aplicació general i particular en esta resolució, la Direcció General d’Energia i Mines, en l’àmbit de les competències que té atribuïdes,

RESOL

*Primer. Autorització administrativa prèvia del projecte de central fotovoltaica “PSF ALMIZRA”, inclosa la infraestructura d’evacuació exclusiva*

Atorgar autorització administrativa prèvia a la mercantil DESTREAM 2017, SL, per a la instal·lació d’una central fotovoltaica i la seua infraestructura d’evacuació exclusiva, que a continuació es detalla:

DADES GENERALS DE LA CENTRAL ELÈCTRICA AUTORITZADA I EL SEU ACCÉS A LA XARXA

|  |  |
| --- | --- |
| DENOMINACIÓ | “PSF ALMIZRA” |
| TITULAR | DESTREAM 2017, SL |
| TECNOLOGIA | Fotovoltaica |
| TERMES MUNICIPALS GRUPS (PROVÍNCIA) | el Camp de Mirra (Alacant) |
| TERMES MUNICIPALS D’EVACUACIÓ FINS AL PUNT DE CONNEXIÓ AMB LA XARXA (PROVÍNCIA) | el Camp de Mirra, Biar, Banyeres de Mariola i Beneixama (Alacant) |
| POTÈNCIA NOMINAL INVERSORS (MW) | 26,73 |
| POTÈNCIA PIC MÒDULS FOTOVOLTAICS (MWp) | 27,01 (29,71 amb 10 % de guany per bifacialitat) |
| POTÈNCIA INSTAL·LADA (MW) [segons l’art. 3, RD 413/2014] | 26,73 |
| CAPACITAT D’ACCÉS A LA XARXA CONCEDIDA (MW) | 26,7 |
| NECESSITAT DE SISTEMA DE CONTROL COORDINAT DE POTÈNCIA (segons DA 1a RD 1183/2020) | Sí, per ser inferior la capacitat d’accés concedida a la potència instal·lada |
| XARXA A LA QUAL ES CONNECTA: | Transport |
| PUNT DE CONNEXIÓ AMB LA XARXA | ST Benejama 220 kV, titularitat de Red Eléctrica de España, SAU |
| PRESSUPOST (€) | 44.871.975,56 € + 3.629.434,21 € |

  

EMPLAÇAMENT DE LA PART DE LA CENTRAL AMB TANCAT PERIMETRAL

|  |  |  |  |
| --- | --- | --- | --- |
| Municipi: Camp de Mirra, el | Polígon: 6 | Parcel·les: 169, 170, 171, 172, 176, 181, 182, 183, 184, 185, 186, 187, 188, 189, 190, 191, 192, 195 i 9004 | |
| Polígon: 7 | Parcel·les: 1, 2, 6, 8, 9, 10, 11, 12 | |
| Àrea de la superfície de tancat (m²) | Polígon 6:  Parcel·la 169: 18.186,63  Parcel·la 170: 10.890,90  Parcel·la 171: 5.586,99  Parcel·la 172: 29.997,24  Parcel·la 176: 8.571,88  Parcel·la 181: 11.090,68  Parcel·la 182: 6.102,59  Parcel·la 183: 8.292,32  Parcel·la 184: 14.223,08  Parcel·la 185: 4.356,90  Parcel·la 186: 2.710,98  Parcel·la 187: 3.907,02  Parcel·la 188: 3.629,53  Parcel·la 189: 5.647,37  Parcel·la 190: 4.537,65 | | Parcel·la 191: 5.189,71  Parcel·la 192: 3.377,87  Parcel·la 195: 100.150,64  Parcel·la 9004: 641,67  Polígon 7:  Parcel·la 1: 7.806,87  Parcel·la 2: 2.602,73  Parcel·la 6: 1.255,00  Parcel·la 8: 9.697,89  Parcel·la 9: 24.462,60  Parcel·la 10: 8.566,71  Parcel·la 11: 9.495,40  Parcel·la 12: 9.287,50  TOTAL: 320.266,35 |
| Àrea de la superfície ocupada per mòduls (m²) | 119.855,49 | | |
|  |  |  |  |

  

CARACTERÍSTIQUES ELÈCTRIQUES DE LA CENTRAL FOTOVOLTAICA DINS DEL TANCAT

|  |  |
| --- | --- |
| CAMP GENERADOR | |
| Nre. de mòduls FV | 38.584 |
| Àrea unitària del mòdul (m2) | 2384 x 1303 x 33 |
| Potència unitària màxima (Wp) | 700 (770, cara frontal més 10 % guany per bifacialitat) |
| Potència total mòdul (kWp) | 27.008,8 (29.709,680 amb 10 % guany per bifacialitat) |
| Tipus de cèl·lules | Silici monocristal·lí |
| Cares actives dels mòduls | Bifacial |
| Inclinació (°) | +/- 55°, +/- 60° |
| Orientació | Seguiment a un eix orientat de nord a sud |
| Ancoratge de l’estructura al terreny | Clavat directe al terreny |

  

|  |  |
| --- | --- |
| INVERSORS | |
| Nre. inversors | 90 |
| Potència unitària nominal (kWn) | 330 (limitada de fàbrica a 297) |
| Potència total nominal (kWn) | 29.700 (limitada de fàbrica a 26.730) |

  

|  |  |  |
| --- | --- | --- |
| CONNEXIÓ MÒDULS - INVERSORS | | |
|  | Tipus 1 | Tipus 2 |
| Núm. | 12.544 | 26.040 |
| Nre. inversors | 28 | 62 |
| Nre. mòduls/*string* | 28 | 28 |
| Nre. *strings*/inversor | 16 | 15 |
| Cablejat | 6 mm2 i 10 mm2 tipus PV1500DC-F Cu | |

  

|  |  |  |  |  |
| --- | --- | --- | --- | --- |
| CENTRES DE TRANSFORMACIÓ | | | | |
| Nre. total | 6 | | | |
| CONNEXIÓ MÒDULS - INVERSORS | | | | |
| CT | Nre. inversors 330 (kW) | Pn (MW) | *Strings*  per inversor | Potència pic en CT (MWp) |
| CT-01 | 21 | 6,3 | 9 (x16) / 12 (x15) | 6,35 |
| CT-02 | 21 | 6,3 | 9 (x16) / 12 (x15) | 6,35 |
| CT-03 | 14 | 4,2 | 14 (x15) | 4,12 |
| CT-04 | 16 | 4,8 | 16 (x15) | 4,70 |
| CT-05 | 18 | 5,4 | 10 (x16) / 8 (x15) | 5,49 |
| Total | 90 | 27 | 1.378 | 27,01 |
| CT potència | | | | |
| Núm. | 5 | | | |
| Potència (kVA) ONAN | 6.600 | | | |
| Tensions nominals (kV) | 0,8/30 | | | |
| Tipologia | Cel·les SF6 | | | |
| CT servicis auxiliars | | | | |
| Núm. | 1 | | | |
| Potència (kVA) ONAN | 100 | | | |
| Tensions nominals (kV) | 30/0,400-0,230 | | | |
| Tipologia | Cel·les SF6 / Dyn11 | | | |

  

|  |  |
| --- | --- |
| INTERCONNEXIÓ INTERNA | |
| Tipologia línies | Subterrània |
| Tensió nominal cable U0/Un (kV) | 18/30 |
| Característiques de la interconnexió entre centres de transformació | Circuit 1:  Tram 1 (inici CT-04, fi CT-01): 795 m, cable RHZ1 18/30 3 x 240 mm2 Al  Tram 2 (inici CT-01, fi CS): 96 m, cable RHZ1 18/30 3 x 240 mm2 Al  Circuit 2:  Tram 3 (inici CT-05, fi CT-03): 625 m, cable RHZ1 18/30 3 x 240 mm2 Al  Tram 4 (inici CT-03, fi CT-02): 189 m, cable RHZ1 18/30 3 x 240 mm2 Al  Tram 5 (inici CT-02, fi CS): 293 m, cable RHZ1 18/30 3 x 400 mm2 Al |

  

INFRAESTRUCTURA D’EVACUACIÓ D’ÚS EXCLUSIU FINS A LA SUBESTACIÓ “SET Benejama Generación 220/30 kV”

|  |  |  |
| --- | --- | --- |
| CENTRE DE SECCIONAMENT | | |
| Emplaçament (UTM ETRS89 30S) | X: 692.618 Y: 4.283.033 | |
| Sistema de 30 kV | – Dos (2) posicions de línia d’arribada de planta fotovoltaica.  – Una (1) posició de línia d’eixida.  – Una (1) posició de servicis auxiliars i mesura. | |
| Transformador SSAA | 30/0,400-0,230 kV de 100 kVA i grup de connexió Dyn11 | |
| LÍNIA D’EVACUACIÓ 30 kV | | |
| Municipi: Camp de Mirra, el | Polígon 5 | Parcel·la 9006 |
| Polígon 6 | Parcel·les 169, 163, 9004, 68 i 9001 |
| Municipi: Biar | Polígon 14 | Parcel·la 9004 |
| Polígon 15 | Parcel·la 9002 |
| Polígon 16 | Parcel·la 9001 |
| Polígon 17 | Parcel·les 9026, 9010 i 9008 |
| Municipi: Beneixama | Polígon 4 | Parcel·les 9009, 9011, 9003, 9005, 9001 i 31 |
| Polígon 5 | Parcel·les 9012 i 9013 |
| Polígon 7 | Parcel·les 9011 i 9007 |
| Polígon 9 | Parcel·les 9012, 9019, 9016 i 9009 |
| Municipi: Banyeres de Mariola | Polígon 1 | Parcel·la 9010 |
| Polígon 3 | Parcel·la 9012 |
| Tipus d’instal·lació | Línia elèctrica subterrània 30 kV | |
| Nre. línies (cable) evacuació | 3 | |
| Origen | Centre de seccionament | |
| Final | SET Benejama Generación | |
| Longitud total línia (m) | 10.800 | |
| Tensions nominals del cable (U0/Un) kV | 18/30 kV | |
| Tipus de cable | RHZ1 18/30 kV (1 x 630) mm² K Al + H16 | |

  

En el plànol que consta en l’annex I, es reflectix la zona delimitada per tancat per a l’ocupació, pels grups convertidors, d’energia solar a electricitat, així com les coordenades geogràfiques que la definixen. En l´annex II es reflectix la disposició dels mòduls fotovoltaics, així com la infraestructura d’evacuació, incloent-hi els suports de la línia elèctrica.

Per a esta autorització es compliran les determinacions reflectides en l’informe d’impacte ambiental de data 04/06/2024. S’inclou el condicionat determinat en l’informe de territori i paisatge, d’acord amb la redacció vigent de l’article 30.1 del Decret llei 14/2020.

Informe d’impacte ambiental

1. S’eliminaran els panells fotovoltaics i el tancat de les parcel·les 159, 160, 161, 162, 163, 164 i 165 del polígon 6 del TM del Camp de Mirra (Alacant), i es plantarà l’arbratge indicat en cada una de les parcel·les, de conformitat amb l’informe en matèria de paisatge. A més, s’acompliran les mesures d’integració paisatgística exposades en este informe i les assenyalades en l’addenda en l’estudi d’integració paisatgística d’abril de 2024.

2. Atés l’informe de la Subdirecció General de Medi Natural i Avaluació Ambiental, el traçat de la línia d’evacuació subterrània haurà de cenyir-se a l’amplària dels camins i vials actuals, per a evitar-ne l’afecció a terreny forestal. A causa de l’afecció en la fragmentació del territori que suposarà la superfície ocupada per la planta solar, s’hauran de disposar els panells solars a manera d’illes de superfície no superior a 10 ha, i es disposaran corredors de vegetació entre les illes, de manera que permeten crear un espai en mosaic que afavorisca la circulació de la fauna i el manteniment d’un ecosistema naturalitzat. Estos corredors de vegetació seran d’una amplària mínima de 6 metres.

3. El promotor haurà de complir totes les mesures preventives i correctores previstes en el document ambiental, el projecte tècnic, els informes sectorials i la resta de documentació que consta en l’expedient, mentres no contradiguen el que s’establix en esta resolució.

4. Es recorda que cal complir tota la legislació rellevant que siga aplicable i que afecte els elements del medi que arreplega esta resolució.

5. S’hauran d’incorporar al disseny del projecte el condicionat i les mesures correctores establides en els informes dels òrgans competents en matèria d’ordenació del territori i paisatge, i en matèria de medi natural. Estes mesures i condicions s’han d’incorporar al projecte d’execució en la memòria, els plànols i el pressupost, per a l’execució real i efectiva, i les verificarà l’òrgan substantiu en fases posteriors de la tramitació, prèviament a l’autorització de l’explotació.

6. Atés que el projecte es desenrotlla en els voltants del terreny forestal, s’haurà d’incorporar en el plec de condicions tècniques del projecte el plec general de normes de seguretat en prevenció d’incendis forestals que s’han de tindre en compte en l’execució de les obres i els treballs que es fan en terreny forestal o en els seus voltants, arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

7. L’ús d’aigua en la planta es condiciona al fet que es dispose de subministrament per part d’una empresa autoritzada o per la concessió de l’organisme de conca.

8. Per a reduir l’erosió hídrica de la pluja i mantindre l’estrat en condicions adequades per a una bona infiltració, s’haurà de respectar la topografia dels bancals existents, segellar la superfície mínima de terreny possible, mantindre la vegetació existent en les zones no ocupades pels mòduls i plantar vegetació anàloga a l’existent amb inclusió d’espècies arbustives i arbòries, sense ús d’herbicides.

S’acompliran les mesures correctores que incidisquen sobre la infiltració i el drenatge reflectides en l’informe del Servici de Gestió Territorial, de data 28 de juliol de 2023.

1. Es disposarà de zones impermeabilitzades i d’un sistema d’arreplega de possibles fugues d’olis i combustibles, procedents de la maquinària i de les estructures que es generen durant l’execució de l’obra. Els residus generats s’han de gestionar segons la normativa vigent i mitjançant un gestor autoritzat; s’han d’establir les zones d’arreplega de residus i no s’han d’apilar en zones amb pendents elevats o amb perillositat d’inundació.

2. Els sòls i altres materials naturals excavats durant les activitats de construcció, en el cas que no s’empren en la mateixa obra, els gestionarà el gestor autoritzat.

3. No podran utilitzar-se herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s’utilitzarà en el procés de neteja dels mòduls fotovoltaics cap classe de sabó, dissolvent o substància que puga contaminar el sòl o l’aqüífer.

4. El tancat perimetral s’ha d’ajustar al que disposa el Decret 178/2005, de 18 de novembre, del Consell de la Generalitat, pel qual s’establixen les condicions dels tancaments en el medi natural i dels tancaments cinegètics. A més, el tancat de la instal·lació haurà de recular-se, en cas necessari, per a no ocupar terreny forestal ni la forest d’utilitat pública AL116 Faldes de Sant Bartomeu, evitant-ne així l’afecció.

5. Si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

6. Les accions incloses en el Programa de vigilància i seguiment ambiental s’han de documentar a l’efecte d’acreditar l’adopció i l’execució de les mesures preventives i correctores proposades, i la comprovació de l’eficàcia que tenen. La documentació haurà d’estar a la disposició de les autoritats competents.

7. L’emissió de l’autorització administrativa de tancament definitiu de la central obligarà el promotor a desmantellar-la, en les condicions proposades en el pla de desmantellament de la instal·lació i de restauració del terreny i de l’entorn.

Ordenació del territori:

El subsol a on es localitza la instal·lació se situa en una àrea sense interés per a la recàrrega estratègica d’aqüífers. No obstant això, s’hauran de plantejar mesures correctores que incidisquen sobre la infiltració i el drenatge de l’aigua, entre les quals es consideraran les següents:

• Es mantindran les condicions d’infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent i que disminuïsquen l’escolament i augmenten la infiltració.

• S’han de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració amb la disminució dels escolaments.

• S’hauran de fer labors del sòl que en mantinguen la textura esponjosa perquè es facilite la infiltració o, si és el cas, realitzar tasques agrícoles com a activitats complementàries.

• S’haurà d’incrementar la separació de les files dels panells solars.

• El tancament perimetral de la parcel·la haurà de ser permeable al flux.

Infraestructura verda i paisatge

1. S’hauran d’aportar les seccions del terreny que justifiquen l’adaptació dels panells a la topografia i als bancals existents, que conformen el caràcter del paisatge en què s’implanta.

2. S’hauran de dur a terme les següents mesures d’integració paisatgística (MIP):

1. Les assenyalades en l’estudi d’integració paisatgística (EIP) de maig de 2023, entre les quals es destaquen:

– Les fileres de mòduls hauran d’instal·lar-se el més pròximes possibles entre si.

– El traçat de l’LSAT es dissenyarà aprofitant els màrgens de camins i carreteres, evitant així les actuacions sobre terrenys que no hagen sigut prèviament modificades.

– Les construccions (casetes i edificis prefabricats) s’harmonitzaran amb l’entorn immediat, utilitzant les característiques pròpies de l’arquitectura i els acabats tradicionals de la zona, emprant les formes i els materials que menys impacte produïsquen i utilitzant colors (marrons clars, ocres o terrosos) que afavorisquen la integració paisatgística.

– El llast dels camins de nova construcció (vials interiors) tindrà un color que s’assemble a la tonalitat del terreny de les parcel·les.

– Les àrees circumdants a camins, planta solar i suports de la línia d’evacuació experimentaran la colonització espontània de vegetació adventícia.

2. Les assenyalades en l’addenda a l’estudi d’integració paisatgística de 30 d’abril de 2024:

– Eliminació de panells fotovoltaics i tancat de les parcel·les 159, 160, 161, 162, 163, 164 i 165 del polígon 6, segons l’addenda a l’EIP d’abril de 2024.

– Plantació d’ametlers en les parcel·les 160, 161 i 162 del polígon 6.

– Plantació de 4 fileres d’oliveres al sud de la parcel·la 169 del polígon 6 per a conformar un espai de transició amb les construccions actuals.

– Plantació d’arbratge general segons pla d’addenda “Layout proposta final” (figura 1 de l’apartat 1.1 del present informe).

3. S’haurà d’adaptar el cost de les mesures d’integració assenyalat en l’EIP de maig de 2023 a la proposta final de l’addenda presentada el 30 d’abril de 2024. En tot cas, tant les mesures com el cost d’estes es traslladaran al projecte de la instal·lació.

4. S’haurà d’actualitzar el pressupost del pla de desmantellament, tenint en compte la superfície final de la central. No es pot computar l’hipotètic benefici obtingut de la valorització dels materials metàl·lics, una vegada executada la reversió de la planta fotovoltaica al seu estat agrícola, per la qual cosa haurà de considerar-se el pressupost sense eixe cost. S’ha de modificar i adoptar el pressupost de desmantellament de la línia.

Les autoritzacions esmentades s’atorguen condicionades al compliment de les determinacions reflectides en els condicionants imposats per les diferents administracions i organismes, i que han acceptat les persones titulars d’esta autorització.

La persona titular de la present autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el desplegament reglamentari d’esta; en particular, els que establixen els articles 6 i 7 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus. En tot cas, la mercantil ha d’observar els preceptes, les mesures i les condicions que s’establisquen en la legislació aplicable en cada moment a l’activitat de producció d’energia elèctrica.

L’incompliment de les condicions i els requisits que establix l’autorització o la variació substancial dels pressupostos que han determinat que s’atorgue podran ocasionar que es revoque.

Les instal·lacions de producció d’energia elèctrica autoritzades hauran d’inscriure’s en el Registre administratiu d’instal·lacions de producció d’energia elèctrica, amb una acreditació prèvia del compliment dels requisits i segons el procediment establit reglamentàriament.

*Segon. Autoritzacions administratives de construcció de les instal·lacions autoritzades en el punt primer*

Atorgar les autoritzacions administratives de construcció per a les instal·lacions descrites en el punt primer d’esta resolució, sobre la base dels projectes d’execució i els annexos que es detallen a continuació i que consten en l’expedient instruït:

• “Projecte refós de la planta fotovoltaica Almizra 30 MW” (juliol 2024 - V05 amb declaració responsable del projectista)”

• “Projecte Refós per a autorització administrativa de construcció de la línia subterrània 30 kV de la planta fotovoltaica Almizra” (juny 2024 - V04 amb visat del col·legi oficial d’enginyers industrials de Burgos i Palència BUS2300230)

Esta autorització decaurà en el cas que la infraestructura d’evacuació compartida, tramitada en l’expedient de competència estatal PFot-461, no obtinga la preceptiva autorització administrativa de construcció.

Esta autorització habilita els titulars a la construcció d’estes instal·lacions, sempre que complisquen els requisits tècnics exigibles i d’acord amb les condicions següents:

1. Serà condició prèvia el fet d’obtindre l’autorització administrativa de construcció de les infraestructures compartides per a l’evacuació de l’energia generada, en la mesura que l’afecte, indicades en el punt d’evacuació i connexió a xarxa, perdent esta la seua vigència en cas contrari.

2. S’haurà de presentar davant del Servici Territorial d’Indústria, Energia i Mines d’Alacant l’elevació a escriptura pública, amb la constància registral corresponent, dels contractes, acords o qualsevol altre document presentat per a l’acreditació de la disponibilitat dels terrenys, abans de l’inici efectiu de la construcció de la instal·lació. En el cas que es constituïsca un dret de superfície, serà necessari, al seu torn, la inscripció en el registre de la propietat, d’acord amb l’article 53.2 del Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana.

S’haurà d’aportar juntament amb estos, justificant del pagament de l’impost sobre transmissions patrimonials oneroses i actes jurídics documentats, davant de l’Agència Tributària Valenciana, corresponent.

1. Les instal·lacions s’hauran d’executar segons el/s projecte/s presentat/s, els annexos, si és el cas, i amb els condicionants tècnics establits per les administracions públiques, els organismes i les empreses de servici públic o d’interés general afectats per estes instal·lacions i que han acceptat la part sol·licitant. En cas que, per a fer-ho, siga necessari introduir modificacions en la instal·lació respecte de la documentació presentada, la persona titular d’esta autorització haurà de sol·licitar a este òrgan l’autorització corresponent abans de l’execució, llevat que es tracte de modificacions no substancials.

2. Les instal·lacions que s’executaran han de complir, en tot cas, el que establix el Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió, i les instruccions tècniques complementàries ITC-RAT 01 a 23, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries. Així mateix, el Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en les línies elèctriques d’alta tensió.

3. Com que la potència total instal·lada i autoritzada és superior a la capacitat d’accés a la xarxa concedida, haurà d’instal·lar-se el sistema de control coordinat autoritzat en el punt PRIMER d’esta resolució per a tots els mòduls de generació autoritzats per la present que impedisca que la potència activa que la instal·lació puga injectar a la xarxa supere la capacitat d’accés. Amb la sol·licitud d’autorització d’explotació provisional serà un requisit imprescindible per a atorgar-la el fet que la persona titular de la instal·lació presente, juntament amb la resta de documentació preceptiva, un certificat acreditatiu de la instal·lació del sistema de control esmentat, acompanyat de la documentació justificativa del fabricant de les característiques del sistema esmentat i del compliment, per part d’este, de la funcionalitat limitadora que en cap règim de funcionament de la central s’injectarà una potència activa a la xarxa elèctrica superior a la capacitat d’accés atorgada.

4. La central elèctrica objecte d’esta resolució, d’acord amb la potència instal·lada d’esta, ha de complir les prescripcions tècniques i d’equipament que, sobre esta qüestió, establix l’article 7 del Reial decret 413/2014, de 6 de juny, i la resta de la normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d’obligacions que establix la regulació del sector elèctric per al tipus d’instal·lacions en què estes s’enquadren.

5. D’acord amb l’article 28 del Reial decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i l’Orient Pròxim, així com per a pal·liar els efectes de la sequera, el promotor podrà sol·licitar, en un termini no superior a 3 mesos des de l’obtenció d’esta autorització administrativa de construcció, l’extensió del termini per a complir la fita que arreplega l’article 1.1.b.5t del Reial decret llei 23/2020, de 23 de juny, d’obtenció de l’autorització d’explotació definitiva, sense que en cap cas el termini total per a disposar de l’autorització administrativa d’explotació supere els 8 anys. En esta sol·licitud s’ha d’indicar, com a mínim:

– El semestre de l’any natural en què la instal·lació obtindrà l’autorització administrativa d’explotació i

– el compromís d’acceptació expressa de la impossibilitat d’obtenció de l’autorització administrativa d’explotació provisional o definitiva, ni de la inscripció prèvia o definitiva en el registre administratiu d’instal·lacions de producció d’energia elèctrica amb anterioritat a l’inici del semestre indicat.

6. De conformitat amb l’article 131 del Reial decret 1955/2000, d’1 de desembre, i al cronograma de treballs del projecte autoritzat, el període d’execució de les instal·lacions no serà superior a huit (8) mesos, que es comptaran des de l’endemà de la notificació de la present resolució, sense menyscapte de l’obligació del compliment del termini atorgat per al compliment de la fita 5 (obtenció de l’autorització administrativa d’explotació definitiva), fixada en el Reial decret llei 23/2020, de 23 de juny.

D’acord amb l’article 30.3.b del Decret llei 14/2020, s’establix un termini màxim per a sol·licitar l’autorització d’explotació d’un (1) mes, des de la finalització del període d’execució ja indicat.

No obstant això, amb anterioritat a la finalització, es podrà sol·licitar una ampliació concreta d’este per mitjà d’una sol·licitud motivada davant d’este òrgan, i acompanyar, a este efecte, la documentació justificativa de la demora i del cronograma de treballs previstos per al nou termini sol·licitat.

Les pròrrogues de dates o d’ampliacions de terminis s’atorgaran quan estiguen degudament motivats tant els retards incorreguts, sempre que no siguen imputables a la persona titular de l’autorització, com les noves dates o terminis que se sol·liciten, i no es perjudique tercers.

En cap cas es podran atorgar pròrrogues o ampliacions de termini que vagen més enllà de les dates de caducitat dels permisos d’accés i de connexió a la xarxa, de les declaracions o els informes d’impacte ambiental per a l’inici de les obres o imposades per actes de selecció en els diferents procediments en concurrència competitiva que establix la regulació del sector elèctric.

Tampoc es podran atorgar quan la part peticionària pretenga demorar la presentació del projecte tècnic o l’execució i la posada en marxa d’este per no haver disposat o mantingut la capacitat financera exigida per a la realització, o quan l’entrada en funcionament de la instal·lació es considere que no ha d’ajornar-se perquè afecta la garantia de subministrament, les necessitats de les persones consumidores o el funcionament correcte del sistema elèctric.

La caducitat dels permisos d’accés i connexió a la xarxa suposarà la caducitat de les autoritzacions administratives previstes en la legislació del sector elèctric que hagen sigut atorgades, i la necessitat d’obtindre’n altres de noves per a les mateixes instal·lacions, sense perjuí que puguen convalidar-se certs tràmits, les quals només poden tornar a ser atorgades després de l’obtenció dels nous permisos d’accés i connexió per part dels agents gestors i titulars, respectivament, de les xarxes.

Les autoritzacions administratives caducaran quan ho facen les habilitacions de qualsevol tipus o denominació vinculades a l’ocupació del sòl o edificacions.

En tot cas, s’haurà de complir el termini establit per a l’acreditació de l’obtenció de l’autorització d’explotació definitiva establit en l’article 1 del Reial decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica, sense perjuí de l’extensió excepcional que preveu l’article 28 del Reial decret llei 8/2023, de 27 de desembre.

Tot això, tenint en compte el que indica l’article 43 o 47, segons el cas, de la Llei 21/2013, de 9 de desembre, d’avaluació ambiental, respecte a la vigència de la declaració d’impacte ambiental o informe d’impacte ambiental.

1. D’acord amb l’article 43.1 de la Llei 21/2013, de 9 de desembre, d’avaluació ambiental, l’agent promotor ha de comunicar a l’òrgan ambiental la data de començament de l’execució del projecte.

Per als treballs que es realitzen en terreny forestal o a una distància inferior o igual a 100 metres d’este, o hi haja una continuïtat de combustible susceptible de propagar el foc fins a terreny forestal, serà necessari presentar davant de la direcció territorial de la conselleria competent en matèria de prevenció d’incendis forestals, amb 20 dies naturals d’antelació a l’inici dels treballs, una declaració responsable, acompanyada de la documentació indicada en l’article 144 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

1. La persona titular d’esta resolució estarà obligada a comunicar, pel registre electrònic i amb l’adequada diligència, les incidències dignes d’esment que es produïsquen durant l’execució, tant a esta direcció general com al Servici Territorial d’Indústria, Energia i Mines de València.

2. La persona titular d’esta resolució ha de complir els deures i les obligacions derivats de la legislació de prevenció de riscos laborals vigent durant la construcció.

3. Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria adscrit a este servici territorial o a la direcció general amb competències en matèria d’energia podrà fer les comprovacions i les proves que considere necessàries durant les obres i quan finalitzen estes en relació amb l’adequació d’esta a la documentació tècnica presentada i al compliment de la legislació vigent i de les condicions d’esta resolució.

4. Una vegada hagen finalitzat les obres de construcció de les instal·lacions, la persona titular, en el termini màxim d’un mes, sol·licitarà l’autorització d’explotació provisional per a proves, d’acord amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, i amb els termes que establix l’article 12 del Decret 88/2005, de 29 d’abril.

5. A esta sol·licitud s’han d’adjuntar els certificats de direcció i final d’obra, subscrits per una persona facultativa competent, que acrediten que s’adeqüen als reglaments tècnics en la matèria, segons el que establix la normativa vigent per als projectes d’instal·lacions elèctriques i, igualment, respecte d’esta autorització administrativa prèvia i de construcció. Quan els esmentats certificats de direcció i final d’obra no estiguen visats pel col·legi professional corresponent, s’acompanyaran de la declaració responsable oportuna segons el que indica la Resolució de 22 d’octubre de 2010, de la Direcció General d’Energia, publicada en el DOCV núm. 6389, de data 3 de novembre de 2010.

6. Igualment, s’adjuntarà la documentació requerida segons l’ITC-LAT 04 del Reial decret 223/2008, de 15 de febrer, pel qual s’aprova el Reglament sobre condicions tècniques i garanties de seguretat en línies elèctriques d’alta tensió; l’ITC RAT-22 del Reial decret 337/2014, de 9 de maig, pel qual s’aprova el Reglament sobre condicions tècniques i garanties de seguretat en instal·lacions elèctriques d’alta tensió, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries.

Així mateix, es presentarà la cartografia de la instal·lació executada de manera efectiva, georeferenciada al sistema oficial vigent i en un sistema de dades obert i compatible amb la cartografia de l’Institut Cartogràfic Valencià, i segons el format establit per l’òrgan substantiu.

Es justificarà documentalment que el projecte executat s’ajusta als impostos condicionats en esta resolució i els indicats en l’informe d’impacte ambientals. Abans d’emetre l’informe previ a l’autorització d’explotació, el servici territorial sol·licitarà, de les administracions i els organismes que els han emés, la conformitat de l’obra executada respecte d’estos.

L’autorització d’explotació provisional no podrà concedir-se si la totalitat de les instal·lacions d’evacuació, incloent-hi les compartides, així com les instal·lacions de connexió a la xarxa de distribució, no estan acabades i amb l’autorització d’explotació, de manera que l’entrada en servici de la central elèctrica puga ser efectiva. Tot això sense perjuí del que preveu l’article 28.3 del Reial decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i al Pròxim Orient, així com per a pal·liar els efectes de la sequera.

Les persones titulars d’esta autorització podran sol·licitar l’autorització d’explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d’obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que s’indica en el paràgraf anterior.

1. La persona titular té l’obligació de constituir una garantia econòmica per al compliment de l’obligació de desmantellament de la instal·lació i restauració dels terrenys i el seu entorn, per un import de 540.200,00 € (cinc-cents quaranta mil dos-cents euros), havent d’acreditar-se la seua deguda constitució (aportant la carta de pagament corresponent) amb la sol·licitud d’autorització d’explotació provisional de la instal·lació, sent requisit indispensable per a poder atorgar-se esta.

La garantia haurà de depositar-se en l’Agència Tributària Valenciana, de la qual serà beneficiària la Direcció General d’Indústria, Energia i Mines, en què han de constar les dades de la instal·lació (nom de la instal·lació, potència instal·lada, municipis en què se situen els grups generadors) i que es deposita per al compliment de l’obligació de desmantellament de la instal·lació i restauració dels terrenys i l’entorn.

La duració mínima d’esta garantia econòmica ha de ser de cinc anys i s’ha de renovar durant tota la vida útil de la central fotovoltaica almenys dos mesos abans de la seua expiració. La quantia de la garantia s’actualitzarà cada 5 anys amb base en el càlcul de variacions de l’índex general nacional de l’índex de preus de consum.

Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

1. Una vegada obtinguda l’autorització d’explotació provisional, la persona titular ha de sol·licitar la inscripció prèvia en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 39 del Reial decret 413/2014, de 6 de juny. Es tindrà en compte el que s’indica en l’article 41 quant a la caducitat i cancel·lació d’esta inscripció.

Segons el que indica l’article 39.6 del Reial decret 413/2014 esmentat, la inscripció de la instal·lació en el Registre d’instal·lacions de producció d’energia elèctrica amb caràcter previ permetrà el funcionament en proves d’esta.

1. Una vegada hagen finalitzat les proves de les instal·lacions amb resultat favorable, la persona titular, en el termini màxim d’un mes, sol·licitarà l’autorització d’explotació definitiva, d’acord amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, i d’acord amb el Decret 88/2005, de 29 d’abril. S’adjuntaran els certificats pertinents segons el que s’ha indicat en els punts anteriors.

En tot cas, s’haurà de complir el termini establit per a l’acreditació de l’obtenció de l’autorització d’explotació definitiva establit en l’article 1 del Reial decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica, sense perjuí de l’extensió excepcional que preveu l’article 28 del Reial decret llei 8/2023, de 27 de desembre.

1. Una vegada obtinguda l’autorització d’explotació definitiva, la persona titular sol·licitarà la inscripció definitiva en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 40 del Reial decret 413/2014, de 6 de juny. No sol·licitar les autoritzacions d’explotació dins del termini podrà suposar la caducitat de les autoritzacions concedides.

2. La persona titular d’instal·lació té l’obligació de desmantellar la instal·lació i restituir els terrenys i l’entorn afectat una vegada caducades les autoritzacions o pel tancament definitiu de la instal·lació. Ha d’obtindre l’autorització de tancament definitiu de la instal·lació, segons el que indica l’article 53.5 de la Llei 24/2013, de 26 de desembre, del sector elèctric, així com per al tancament temporal.

3. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia, d’acord amb el que preveu el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

4. Tal com s’indica en l’article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l’exacció dels tributs que legalment corresponga per la prestació del servici municipal o per l’execució de construccions, instal·lacions i obres, a pagar el corresponent cànon d’ús i aprofitament en sòl no urbanitzable i a complir els restants compromisos assumits i determinats en la llicència corresponent.

El respectiu cànon d’ús i aprofitament s’establirà per l’ajuntament en la llicència corresponent, per quantia equivalent al 2% dels costos estimats de les obres d’edificació i de les obres necessàries per a la implantació de la instal·lació (ascendint el pressupost d’execució material del total de la instal·lació de 30.026.501,77€ [quinze milions cent seixanta-tres mil cent dos euros amb setanta-set cèntims]). El cànon es generarà d’una sola vegada en ocasió de l’atorgament de la llicència d’obres municipal i l’ajuntament podrà acordar, a sol·licitud de la part interessada, el fraccionament o ajornament del pagament, sempre dins del termini de vigència concedit. L’atorgament d’una pròrroga del termini no comportarà un cànon urbanístic nou.

L’ajuntament podrà aplicar les reduccions de l’import del cànon que siguen procedent, de les arreplegades en l’article 38 del Decret llei 14/2020. L’impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s’integraran en el patrimoni municipal del sòl.

1. Segons el que s’establix en l’article 26 del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, els permisos d’accés i de connexió d’instal·lacions construïdes i en servici caducaran quan, per causes imputables a la persona titular de la instal·lació distintes del tancament temporal, cesse l’abocament d’energia a la xarxa per un període superior a tres anys.

*Tercer. Aprovació del pla de desmantellament de les instal·lacions autoritzades*

Aprovar el pla de desmantellament i de restauració del terreny i l’entorn afectat referit a la instal·lació descrita en l’apartat primer, el pressupost del qual ascendix a 512.793,97 € (cinc-cents dotze mil set-cents noranta-tres euros i noranta-set cèntims).

Es compliran les condicions arreplegades pels informes, tant de l’òrgan competent en ordenació del territori i paisatge com de medi ambient en relació amb això.

La persona titular constituirà la garantia econòmica que es detalla en l’autorització de construcció prèviament a la sol·licitud d’autorització d’explotació provisional, segons el que indica el Decret llei 14/2020.

*Quart. Publicacions, notificacions i comunicacions a realitzar d’esta resolució*

Ordenar, de conformitat amb el que disposen l’article 31 del Decret llei 14/2020 i l’article 148.2 del Reial decret 1955/2000, d’1 de desembre:

• La publicació d’esta resolució en el Diari Oficial de la Generalitat Valenciana i en el Butlletí Oficial de la Província d’Alacant, la qual cosa significa que la publicació d’esta es farà igualment als efectes que determina l’article 44 de la Llei 39/2015, d’1 d’octubre, del procediment administratiu comú de les administracions públiques, de notificació d’esta resolució a les persones titulars desconegudes o amb domicili ignorat o a les quals s’ha intentat notificar, però no s’ha pogut aconseguir.

• La publicació en el lloc d’internet de la Conselleria d’Innovació, Indústria, Comerç i Turisme, en l’apartat “Energia”

[https://cindi.gva.es/va/web/energia/instal-lacions-autoritzades](https://cindi.gva.es/va/web/energia/instal-lacions-autoritzades ) en valencià, i

[https://cindi.gva.es/es/web/energia/instal-lacions-autoritzades](https://cindi.gva.es/es/web/energia/instal-lacions-autoritzades ) en castellà.

• La notificació de la present resolució a la persona titular i a totes les administracions públiques o organismes i empreses de servicis públics o servicis d’interés general que han intervingut, o hagut d’intervindre, en el procediment d’autorització, les que han emés, o haurien d’haver emés, condicionat tècnic al projecte d’execució, a les persones titulars de béns i drets afectats, així com a les restants parts interessades en l’expedient.

• La notificació a l’òrgan ambiental als efectes que preveu la legislació d’avaluació ambiental sobre caducitat del pronunciament ambiental, així com als òrgans competents en ordenació del territori i paisatge.

Les autoritzacions concedides es traslladaran a l’Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.

De conformitat amb el paràgraf segon de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, les autoritzacions, les llicències i els permisos, tant públics com privats, que haja d’obtindre el sol·licitant per a executar i posar en marxa la instal·lació a què es referix la resolució actual, d’acord amb altres disposicions que resulten aplicables i, especialment, les relatives a l’ordenació del territori i al medi ambient. En qualsevol cas, esta autorització s’emet sense perjuí de tercers i no afecta els drets particulars.

Serà causa de revocació d’esta resolució, amb tràmit previ del procediment oportú, l’incompliment o la inobservança de les condicions que s’hi expressen, la variació substancial de les característiques descrites en la documentació presentada o l’incompliment o no manteniment dels pressupostos o els requisits essencials o indispensables, legals o reglamentaris, que s’han tingut en compte per a l’atorgament, així com qualsevol altra causa que ho justifique degudament i motivadament. En particular, la caducitat dels permisos d’accés i connexió suposarà la ineficàcia de les autoritzacions que s’atorguen en esta resolució.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Consum, en el termini d’un mes, comptat a partir de l’endemà del dia en què tinga lloc la notificació d’esta, de conformitat amb el que disposen els articles 121 i 122 de la Llei 39/2015, d’1 d’octubre, del règim jurídic de les administracions públiques i del procediment administratiu comú.

  

València, 24 de juliol de 2024

Manuel Argüelles Linares

Director general d'Energia i Mines

Esta disposició conté annexos. Consulteu-ne la versió en PDF.